Dynastiets mytiske stammor er Libuše eller Libussa, angivelig yngste datter av sagnskikkelsen grev Krok. Ifølge sagnet steg Libuše ut på en klippe høyt over Vltava-elven og profeterte at hun så for seg «en stor by hvis ære vil nå til stjernene». I en av sine transer ledet hun sitt folk til det stedet i skogen der hun ville ha Vyšehrad-slottet reist, og en by som skulle hete Praha. Hun giftet seg med bondegutten «Přemysl plogmannen», far til de fremtidige tsjekkiske kongene og opphav til dynastiets navn.